ET
C 156/46
☒
5.
Euroopa Liidu Teataja
3.5.2023
Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline
Muudatus(ed) Võttes arvesse kogemusi, mis on alates kaitstud nimetuse kehtestamisest selle praktiliste aspektidega tegelemisel saadud, on taotletud muudatused tootespetsifikaadis vajalikud, et kõiki olulisi tootmis- ja turustamistingimusi, sealhulgas eri tootmisetappe, üksikasjalikumalt kirjeldada ja tagada kaitstud päritolunimetusega toote „Vorarlberger Bergkäse“ kvaliteet.
Varem mitmest eraldi dokumendist ja lisast koosnenud tootespetsifikaat on liidetud üheks dokumendiks, läbi vaadatud ja ajakohastatud, et kirjeldada selgemalt nõudeid, eelkõige seoses tootmismeetodi ja päritolutõendiga, aidates sellega kaasa kaitstud päritolunimetusega toote „Vorarlberger Bergkäse“ kvaliteedi säilitamisele.
Täpsemalt puudutavad need muudatused järgmist.
1.
Toote kirjeldus
Algse tootespetsifikaadi punkti 5b „Kirjeldus“ tekst ja sellesse punkti tehtud täiendused on lisatud punkti 4.2 „Kirjeldus“.
See punkt on omakorda jaotatud alapunktideks 4.2.1 „Üldist“ ja 4.2.2 „Omadused“.
Algset teksti on täpsustatud ja rohkem liigendatud.
Rasvasisaldus kuivaines on välja jäetud.
Juusturatta kaalu on suurendatud 7–40 kg-ni (8–35 kg asemel) ja vormi kõrgust 8–12 cm-ni (varem 10–12 cm).
Täpsustatud on, et minimaalne valmitamisaeg on kolm kuud.
Tootespetsifikaadi punkt 5b „Toodet „Vorarlberger Bergkäse“ valmistatakse naturaalsest toorpiimast (lehmapiimast), selle rasvasisaldus kuivaines on ligikaudu 50 % ja sellel on pruunikaskollane kuni pruun teraline limakoorik kuni kuivanud koorik.
Kerad kaaluvad 8–35 kg ja on 10–12 cm kõrged.
Ligikaudu hernesuurused ümarad augud on tuhmid kuni läikivad ja ühtlaselt jaotunud.
Juust on tihke kuni vormitav ja valkjaskollane kuni helekollane.
Maitse on vürtsikas kuni terav.
Tooraine on piim, mis sobib kõva juustu valmistamiseks ning on saadud alpikarjamaadel ja orgudes karjatatavatelt lehmadelt, kelle söötmiseks ei kasutata silo.
Kasutatakse üksnes naturaalset laapi.“ ja punkti 5b täiendused „Söötmiseeskirjade (vt lisa) range järgimine, väikesed alpimeiereid, „Vorarlberger Bergkäse“ hoolikas käsitsi valmitamine ja sellele tootele pööratav tähelepanu, silovabalt saadud naturaalse toorpiima traditsiooniline töötlemine ja juustumeistrite oskused on kahtlemata kõige olulisemad eripärad.
Piima on lubatud tarnida üksnes ettevõtetel, kus toimub puhtalt ekstensiivne rohumaade majandamine ning kus ei toodeta silo ega söödeta seda loomadele.
Segatüüpi põllumajandusettevõtetel (ettevõtted, kus noorloomadele söödetakse silo) ei ole lubatud piima tarnida.
Piima tarnitakse vähemalt kord päevas ja töödeldakse otse meiereis.
See, et juustu toodetakse väikestes ettevõtetes, tagab käsitööndusliku tootmise säilitamise ja juustu hoolika käitlemise.
Sellest tuleneb ka „Vorarlberger Bergkäse“ eriline kvaliteet ja pikk kõlblikkusaeg.“ on ümber sõnastatud järgmiselt:
4.2.
Kirjeldus
4.2.1.
Üldist „Vorarlberger Bergkäse“ on kõva juust, mida valmistatakse alpikarjamaadel või orgudes silovabalt karjatatavatelt lehmadelt saadud naturaalsest toorpiimast.
Põllumajandusettevõtetel, kus noorloomadele söödetakse silo (segatüüpi põllumajandusettevõtted), ei ole lubatud piima tarnida.
Juusturattad kaaluvad 7–40 kg ja on 8–12 cm kõrged ning neid laagerdatakse vähemalt kolm kuud.